Document ID: 32006R1048

ΚΑΝΟΝΙΣΜΌΣ (ΕΚ) αριθ. 1048/2006 ΤΗΣ ΕΠΙΤΡΟΠΉΣ
της 10ης Ιουλίου 2006
για την τροποποίηση του κανονισμού (ΕΚ) αριθ. 2185/2005 σχετικά με το άνοιγμα κοινοτικών δασμολογικών ποσοστώσεων για αιγοπρόβατα και κρέας αιγοπροβάτων για το έτος 2006
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, για την κοινή οργάνωση της αγοράς στον τομέα του προβείου και αιγείου κρέατος (1), και ιδίως το άρθρο 16 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2185/2005 της Επιτροπής (2) προβλέπει το άνοιγμα κοινοτικών δασμολογικών ποσοστώσεων για αιγοπρόβατα και κρέας αιγοπροβάτων για την περίοδο από την 1η Ιανουαρίου έως τις 31 Δεκεμβρίου 2006.
(2)
Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Αυστραλίας, σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (GATT) 1994 (3), η οποία εγκρίθηκε με την απόφαση 2006/106/ΕΚ του Συμβουλίου (4), προβλέπει για την Αυστραλία επιπρόσθετη δασμολογική ποσόστωση 136 τόνων (βάρος σφαγίου) από την 1η Ιανουαρίου 2006, η οποία θα πρέπει να προστεθεί στη διαθέσιμη ποσότητα του 2006.
(3)
Μετά τις διαπραγματεύσεις που κατέληξαν σε συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών της Αμερικής, σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (GATT) 1994 (5), η οποία εγκρίθηκε με την απόφαση 2006/333/ΕΚ του Συμβουλίου (6), η Κοινότητα δεσμεύτηκε να ενσωματώσει στον οικείο πίνακα μια ετήσια εισαγωγική δασμολογική ποσόστωση erga omnes για ζώντα προβατοειδή, εκτός των καθαρόαιμων ζώων αναπαραγωγής φυσικού βάρους 91 τόνων (βάρος σφαγίου 43 τόνοι). Η εισαγωγική δασμολογική ποσόστωση για ζώντα ζώα βάρους σφαγίου 49 τόνων, η οποία προηγουμένως προβλεπόταν για «λοιπούς», είναι ανοικτή για όλους. Οι δύο εισαγωγικές δασμολογικές ποσοστώσεις για ζώντα ζώα πρέπει να αθροιστούν ώστε να ανέλθουν συνολικά σε βάρος σφαγίου 92 τόνων. Ο αύξων αριθμός της ποσόστωσης παραμένει ως έχει.
(4)
Ο κανονισμός (ΕΚ) αριθ. 2185/2005 πρέπει να τροποποιηθεί αναλόγως.
(5)
Δεδομένου ότι οι δασμολογικές ποσοστώσεις είναι ανοικτές από την 1η Ιανουαρίου 2006, ο παρών κανονισμός πρέπει να εφαρμοστεί αναδρομικά από τη συγκεκριμένη ημερομηνία.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος αιγοπροβάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 2185/2005 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Ιουλίου 2006.

Labels: 3
17
6